Sklep VIII R 25/2005
Sodna praksa Vrhovnega sodišča, 2005-05-27

spor o pristojnosti - stvarna pristojnost - odškodninski spor med delavcem in delodajalcem

V skladu s 5. členom Zakona o delovnih in socialnih sodiščih (ZDSS-1 - Uradni list RS, št. 2/04) se med individualne delovne spore uvrščajo le odškodninski spori med delavcem in delodajalcem oziroma njihovimi pravnimi nasledniki (1. odstavek točka b.) ter odškodninski spori med delavcem in uporabnikom, h kateremu je delavec napoten na delo na podlagi dogovora med delodajalcem in uporabnikom (1. odstavek točka c.). Za tak individualni delovni spor je pristojno delovno sodišče tudi, če je kot sospornik tožena zavarovalnica (2. odstavek).

Za odločanje v tej zadevi je stvarno pristojno Okrožno sodišče v Murski Soboti.

Tožnik je v tožbi, vloženi pri Okrožnem sodišču v Murski Soboti, zahteval plačilo odškodnine za škodo, ki so mu jo na gradbišču objekta družbe Š. prizadejali delavci tožene stranke. Pri tem je sam na gradbišču delal kot delavec družbe M.

Okrožno sodišče v Murski Soboti se je s sklepom opr. št. P 83/2005 z dne 14.3.2005 izreklo za stvarno nepristojno in zadevo odstopilo Delovnemu sodišču v Mariboru, Oddelek v Murski Soboti, kot stvarno in krajevno pristojnemu sodišču. Ugotovilo je, da je predmet spora odškodnina za škodo, ki jo je tožnik utrpel na delu oziroma v zvezi z delom. Za spore med delavcem in delodajalcem, vključno za odškodninske spore v zvezi s poškodbami pri delu in poklicnimi boleznimi, pa je v skladu s 5. členom ZDSS-1 od 1.1.2005 dalje stvarno pristojno delovno sodišče.

Delovno sodišče v Mariboru, Oddelek v Murski Soboti, stvarne pristojnosti ni sprejelo in je zato dne 4.5.2005 predlagalo, da v sporu o pristojnosti v skladu z 2. odstavkom 25. člena Zakona o pravdnem postopku (ZPP - prečiščeno besedilo, Uradni list RS, št.

36/04) odloči Vrhovno sodišče Republike Slovenije. Ugotavlja, da v zadevi ne gre za spor med delavcem in delodajalcem, niti za spor med delavcem in uporabnikom, h kateremu je delavec napoten na delo.

Za odločanje v tem sporu je stvarno pristojno Okrožno sodišče v Murski Soboti.

V skladu s 5. členom Zakona o delovnih in socialnih sodiščih (ZDSS-1 - Uradni list RS, št. 2/04) se med individualne delovne spore uvrščajo le odškodninski spori med delavcem in delodajalcem oziroma njihovimi pravnimi nasledniki (1. odstavek točka b.) ter odškodninski spori med delavcem in uporabnikom, h kateremu je delavec napoten na delo na podlagi dogovora med delodajalcem in uporabnikom (1. odstavek točka c.). Za tak individualni delovni spor je pristojno delovno sodišče tudi, če je kot sospornik tožena zavarovalnica (2. odstavek).

V predmetni zadevi ne gre za spor med delavcem in delodajalcem, oziroma delavcem in uporabnikom, tako da ta bistveni opredelilni element individualnega delovnega spora ni podan. Gre za spor med tožnikom in tretjo osebo, katerega delavci naj bi tožnika poškodovali. To pa so opredelilni elementi spora iz premoženjskih razmerij, ki izhajajo iz civilno pravnih razmerij fizičnih in pravnih oseb. Za tovrstni spor iz 1. člena ZPP pa je glede na vrednost predmeta spora (2.300.000 SIT) v skladu z 32. členom ZPP stvarno pristojno okrožno sodišče, upoštevaje tudi elemente, ki določajo krajevno pristojnost, torej Okrožno sodišče v Murski Soboti.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.